<classify> MBUNGE wa Karatu, Willy Quamba lo Chadema na Mwenyekiti wake wa Halmashauri ya Wilaya ya Karatu, Jubilate Mnyenye, wametakiwa kuacha kutumia mafuta ya serikali kuwalinda madiwani watatu wa chama hicho wasihamie Chama Cha Mapinduzi CCM. Kauli hiyo ilitolewa na Mwenyekiti wa CCM Mkoa wa Arusha, Lootha Sanare mjini Karatu baada ya kupokea umati mkubwa wa watu walienda kuwapokea madiwani wawili wa Chadema waliohama chama hicho na kurudi CCM.Alisema kitendo cha kuwalinda madiwani hao watatu hakina tija kwa kuwa wakiamuwa kuondoka kwa ridhaa yao watafanya hivyo tu bila ya kuzuiwa na kusisitiza kuwa kwa ngome ya Chadema Karatu iliyodumu kwa miaka 25 imetikisika. Mwenyekiti huyo alisema anashangazwa kuona viongozi hao wakikesha mchana na usiku kuwalinda madiwani hao wasifanye maamuzi ya kujiuzulu udiwani ndani ya Chadema kwani wakifanya hivyo baraza la madiwani halitaongozwa tena na chama hicho.Alisema kwa sasa viongozi hao wa Chadema wanakesha usiku milangoni kwa madiwani kuwalinda na mchana wanawachunga katika nyendo zao za kila siku na kusema kuwa kimbunga cha CCM hakizuiliki. Sanare alisema kuwa mlango uko wazi kwa mbunge, mwenyekiti na madiwani kurudi chama tawala kwani nyumbani kwa sasa kumenoga na uamuzi huo unapaswa kufanywa sasa na sio wakati mwingine kwani CCM ya sasa inajali maendeleo ya wanyonge.Alisema Chadema wameingiwa na woga na mshituko kwani wameongoza jimbo hilo na baraza la madiwani kwa miaka 25 na kitendo cha madiwani kungatuka na kujiunga na CCM kimewashitua na ndio maana wanakesha kuwalinda. Naye, Mjumbe wa Halmashauri Kuu NEC Mkoa wa Arusha, Daniel Awak ambaye ni mkazi wa wilaya ya Karatu alisema kuwa jukumu walilopewa na viongozi wa juu wa CCM ni kutaka Mkoa wa Arusha kuwa na wabunge na madiwani wote wa chama hicho na sio vinginevyo.  <topic>: kitaifa 